Diari Oficial de la Generalitat Valenciana


Sumari del DOGV 3793, del 14-07-2000 (2000/5543)

RESOLUCIÓ de 12 de maig de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Dornier, SA (Cod. 8000432).
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3793

Data del DOGV
:   14-07-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/5543


Data del document
:   12-05-2000

Organisme emissor
:   Conselleria d'Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 12 de maig de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Dornier, SA (Cod. 8000432). [2000/X5543]
  
Vist el text articulat del Conveni Col·lectiu de l'empresa Dornier, SA, presentat davant d'aquesta Direcció General del Treball i Seguretat Laboral el dia 2 de maig de 2000, signat el 5 d'abril de 2000 entre la representació de l'empresa per la part empresarial i els representants sindicals dels sindicats CCOO i CSI-CSIF per part dels treballadors, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Depòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que hi siga depositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 12 de maig de 2000.- El director general de Treball i Seguretat Laboral: Román Ceballos Sancho.
  
Conveni Col·lectiu de Dornier, SA,
  
per a la Comunitat Autònoma Valenciana
  
I. Normes generals
  
Article 1. Objecte
  
Aquest Conveni regula les relacions entre l'empresa Dornier, SA, i els treballadors inclosos en el seu àmbit personal.
  
Article 2. Àmbit territorial
  
Aquest Conveni afectarà tots els centres de treball de l'empresa Dornier, SA, que hi ha en l'actualitat i els que es puguen crear a la Comunitat Autònoma Valenciana.
  
Article 3. Àmbit personal
  
El conveni col·lectiu afectarà tot el personal que presta serveis en l'empresa, amb les excepcions previstes en l'article 2, apartat a), de l'Estatut dels Treballadors.
  
Article 4. Àmbit temporal
  
El conveni entrarà en vigor, amb caràcter general, el dia 1 de gener de 2000 i durarà dos anys, és a dir, fins al 31 de desembre de 2001.
  
Article 5. Denúncia i pròrroga
  
La revisió del conveni podrà sol·licitar-se per escrit, per qualsevol de les parts que el signen, amb almenys tres mesos d'antelació respecte de l'acabament de la vigència. La part que formule la denúncia haurà de presentar una proposta concreta sobre els punts i el contingut que comprenga la revisió sol·licitada.
  
Mentre no s'arribe a un acord per a un nou conveni, es mantindrà prorrogada la vigència de l'anterior.
  
Si no hi ha denúncia, el conveni es prorrogarà tàcitament a l'acabament de la vigència, durant el temps que hi haja entre la data d'acabament i l'entrada en vigor del nou conveni que el substituïsca.
  
Article 6. Comissió mixta paritària
  
Les parts acorden establir una comissió mixta paritària d'interpretació i seguiment d'aquest conveni en un termini de quinze (15) dies des del moment de la signatura.
  
Aquesta comissió estarà integrada paritàriament per tres representants de les organitzacions sindicals i tres per l'empresa que signen el conveni.
  
Les representacions podran assistir acompanyades d'assessors, els quals podran ser de fora de l'empresa, seran assignades lliurement per elles i tindran veu però no vot.
  
La comissió tindrà les funcions següents:
  
a) Els conflictes d'interpretació i aplicació del conveni.
  
b) Entendre de forma prèvia i obligatòria a la via administrativa i jurisdiccional, en tots els conflictes col·lectius que puguen iniciar-se per part legitimades per a això, en relació amb l'aplicació i/o la interpretació d'aquest conveni, sense que això puga ocasionar retards que perjudiquen les accions de les parts. Una vegada transcorreguts quinze dies des de la sol·licitud d'intervenció i la pertinent resolució de la comissió mixta, quedarà expedita la via corresponent.
  
c) La comissió mixta podrà elaborar un informe sobre les qüestions que les parts creguen convenient per al millor desenvolupament i aplicació del conveni.
  
d) Totes les funcions que es deriven del clausulat d'aquest conveni.
  
Article 7. Adhesió al Tribunal d'Arbitratge Laboral de la Comunitat Valenciana
  
Quan la comissió mixta paritària no arribe al seu si a un acord en la solució dels conflictes que se li sotmeten, en virtut de l'article anterior, l'empresa i la representació dels treballadors inclosos en l'àmbit subjectiu d'aquest Conveni s'obliguen a recórrer als procediment de mediació o conciliació per a la resolució de conflictes laborals previstos en l'Acord de Solució de Conflictes Laborals per a la Comunitat Valenciana.
  
Article 8. Absorció i compensació
  
Les retribucions establides en aquest conveni compensaran i absorbiran totes les que hi haja en el moment de l'entrada en vigor, siga quina siga la naturalesa o l'origen d'aquestes.
  
Els augments de retribucions que puguen produir-se per disposicions legals de general i obligada aplicació, sols afectaran les condicions econòmiques pactades en aquest conveni quan, considerades les citades retribucions establides legalment en el còmput anual, superen les pactades aquí.
  
En un altre cas, les millores que resulten d'aquest conveni absorbiran les establides legalment.
  
Article 9. Condició més beneficiosa
  
Es respectaran, en tot cas, les condicions més beneficioses en el còmput anual i a títol personal que estiguera gaudint el treballador.
  
Article 10. Vinculació a la totalitat
  
Les condicions pactades constitueixen un tot orgànic i indivisible, de manera que aquest conveni serà nul i quedarà sense efecte en el cas que la jurisdicció competent anul·le o invalide alguns dels seus pactes. En aquest cas, les parts que signen el conveni s'obliguen a reunir-se en un termini de quinze dies comptadors des que la resolució que anul·le o invalide parcialment el conveni siga ferma, per a aconseguir-hi una solució. Si passen 60 dies sense arribar a un acord, s'iniciaran negociacions per a un nou conveni col·lectiu.
  
Article 11. Tramitació del conveni
  
Aquest conveni es presentarà davant de l'organisme competent perquè siga registrat i per a la resta d'efectes que hi procedisquen, de conformitat amb la legislació vigent.
  
Article 12. Legislació supletòria
  
Les parts convenen que, en allò no previst en aquest conveni, s'hi aplicarà la legislació vigent i l'Acord Marc Estatal del sector.
  
II. Regulació de les condicions de treball
  
1. Jornada de treball. Calendari laboral. Hores extraordinàries. Vacances
  
Article 13. Jornada de treball
  
Durant la vigència d'aquest conveni, i de conformitat amb allò establit en l'article 34, apartat 5, de l'Estatut dels Treballadors, s'acorda una jornada màxima anual:
  
- Any 2000: 1.770 hores de treball efectiu, distribuïdes d'acord amb el calendari laboral
  
- Any 2001: 1.760 hores de treball efectiu, distribuïdes d'acord amb el calendari laboral
  
La distribució de jornada estarà supeditada en cada moment a les necessitats del servei i als canvis que s'hi puguen produir, d'acord amb les necessitats organitzatives i estructurals imposades per l'ajuntament o per l'entitat amb la qual l'empresa tinga contractada l'explotació del servei d'explotació de l'ORA, amb la consulta prèvia als representants de personal.
  
La jornada de treball començarà i terminarà a la zona assignada en cada moment al treballador; s'entendrà, per tant, que a l'hora de començament i d'acabament de la jornada diària, el treballador estarà a la citada zona.
  
Tot el personal tindrà dret a 20 minuts de pausa per a l'esmorzar, els quals seran a càrrec de l'empresa i que seran ininterromputs. Així mateix, s'estableixen descansos per al personal que treballe a jornada partida, i que es dividiran en tres períodes: un de sis minuts al matí i dos de 6 minuts cadascun a la vesprada.
  
Es consideraran com a festius, a l'efecte laboral de mitja jornada, els dies 24 i 31 de desembre i el 5 de gener.
  
Article 14. Calendari laboral
  
Per a cada any, i al començament d'aquest, es confeccionaran els calendaris i els horaris generals. Aquests calendaris i horaris es negociaran entre la representació dels treballadors i la Direcció de l'empresa.
  
Article 15. Hores extraordinàries
  
Són les hores que es realitzen en excés de la jornada establida en aquest conveni. L'execució tindrà caràcter voluntari, llevat que siguen requerides per a prevenir o reparar sinistres, i en situacions d'extrema urgència i necessitat o per prevenció de danys extraordinaris.
  
Personal de «guàrdia». Quan per necessitats de servei l'empresa detectara durant la primera hora de jornada de treball la necessitat de disposar d'un o diversos treballadors.
  
Quan per necessitats de treball l'empresa tinguera la necessitat de disposar d'un o diversos treballadors en el seu dia de descans, aquesta els consultarà amb la finalitat de determinar a qui d'ells ocasiona menys dificultat acudir el citat dia al treball. L'empresa, en la mesura que siga possible, comunicarà amb la major antelació possible al treballador aquesta necessitat.
  
Les hores extraordinàries seran compensades econòmicament o amb descans equivalent dins dels dos mesos següents a la realització.
  
En el còmput del límit màxim de dues hores extraordinàries establit legalment, no s'hi computaran les hores extraordinàries que hagen sigut compensades amb descansos equivalents en els dos mesos següents a la realització, ni aquelles realitzades per a prevenir o reparar danys imprevistos i urgents.
  
La base per al còmput de la realització d'hores extraordinàries serà de dos mesos.
  
La Direcció de l'empresa i el conjunt dels treballadors mantindran una política de mínima realització d'hores extraordinàries.
  
Article 16. Vacances
  
El període de vacances anuals retribuït, no substituïble per compensació econòmica, serà de 31 dies naturals, i s'iniciaran sempre en dia hàbil.
  
El període de gaudi es fixarà de comú acord entre l'empresa i el comité, amb un calendari global negociat al començament del segon trimestre de l'any corresponent.
  
2. Permisos retribuïts, excedències
  
Article 17. Permisos i llicències retribuïts
  
Tots els treballadors tindran dret als següents permisos i llicències retribuïts.
  
Els treballadors afectats per aquest conveni, amb l'avís previ a l'empresa i la posterior justificació, podran absentar-se o faltar al treball amb dret a continuar mantenint la seua remuneració com si prestaren servei, únicament per algun dels motius i durant els períodes següents:
  
a) Matrimoni del treballador: 15 dies.
  
Matrimoni de fills i/o germans: d'1 a 3 dies depenent que hi haja necessitat de desplaçament i de la distància.
  
b) Naixement de fill: 3 dies dins de la província i 5 si hi ha necessitat de desplaçar-se fora d'aquesta.
  
c) Mort, accident, malaltia greu o hospitalització de parents fins al segon grau de consanguinitat o afinitat: 3 dies, o 5 dies si és necessari un desplaçament.
  
d) Compliment d'un deure inexcusable de caràcter públic i personal, comprés l'exercici de sufragi universal: temps indispensable.
  
e) Un dia per trasllat de domicili habitual.
  
f) Exàmens per al títol o curs acadèmic: temps indispensable.
  
g) Lactància d'un fill menor de 9 mesos: 1 hora d'absència del treball que podrà dividir en dues fraccions. La dona, per pròpia voluntat, podrà substituir aquest dret per una reducció de la seua jornada en mitja hora amb la mateixa finalitat. Aquest permís podrà ser gaudit indistintament per la mare o pel pare si tots dos treballen.
  
h) Guarda legal per tenir un menor de 6 anys a càrrec seu, o un disminuït físic, psíquic o sensorial que no realitze cap activitat retribuïda: reducció de jornada de treball amb reducció proporcional del salari, un mínim d'un terç i un màxim de la meitat de la duració d'aquella.
  
i) Qui tinga a càrrec seu l'atenció directa d'un familiar fins al segon grau de consanguinitat o afinitat que, per raons d'edat, d'accident o de malaltia, no puga valer-se per ell mateix, i que no realitze cap activitat retribuïda: reducció de jornada de treball amb reducció proporcional del salari d'un mínim d'un terç i un màxim de la meitat de la duració d'aquella.
  
j) Visita mèdica: temps imprescindible.
  
La parella de fet legalment acreditada tindrà la mateixa condició que el matrimoni per a tots els permisos reconeguts en aquest article, excepte l'apartat a).
  
La Direcció es compromet a buscar un lloc de treball adequat depenent de les possibilitats i les necessitats de l'empresa, i en els casos en què l'estat de la treballadora ho requerisca (malaltia, embaràs avançat?).
  
Article 18. Excedències
  
L'excedència podrà ser voluntària o forçosa. La forçosa donarà dret a la conservació del lloc i al còmput de l'antiguitat de la seua vigència.
  
Totes les excedències hauran de sol·licitar-se per escrit i, llevat que legalment se'n dispose una altra cosa, les voluntàries podran ser utilitzades pels treballadors amb contracte indefinit i que acrediten, com a mínim, un any d'antiguitat en l'empresa.
  
a) L'excedència forçosa, amb la comunicació prèvia fefaent a l'empresa, es concedirà en els casos següents:
  
- Per la designació o l'elecció per a un càrrec públic que impossibilite l'assistència al treball.
  
- Per prestació del servei militar o de la prestació social substitutòria, durant el temps que duren.
  
- Treballadors que exercisquen funcions sindicals d'àmbit provincial o superior, mentre dure l'exercici del càrrec representatiu.
  
- Els treballadors tindran dret a un període d'excedència de duració no superior a tres anys per a atendre cada fill, tant quan siga per naturalesa com per adopció, o en els casos d'acolliment, tant permanent com preadoptiu, comptadors des de la data de naixement o, si és el cas, de la resolució judicial o administrativa, tot això de conformitat amb l'article 46 de l'Estatut dels Treballadors.
  
- També tindran dret a un període d'excedència de duració no superior a un any els treballadors per a atendre un familiar fins al segon grau de consanguinitat o afinitat que, per raons d'edat, d'accident o de malaltia, no puga valer-se per ell mateix i no realitze cap activitat retribuïda, de conformitat amb l'article 46 de l'Estatut dels Treballadors.
  
- Per naixement d'un fill, 16 setmanes o 2 setmanes més per cada fill, si és part múltiple, de conformitat amb l'article 48 de l'Estatut dels Treballadors.
  
- Adopció o acolliment, de conformitat amb l'article 48 de l'Estatut dels Treballadors.
  
- En el cas d'incapacitat temporal, produïda l'extinció d'aquesta situació en les condicions previstes en l'article 48 de l'Estatut dels Treballadors.
  
El treballador en excedència forçosa s'haurà de reincorporar a l'empresa en el termini màxim de 30 dies naturals següents al cessament de la funció o de la desaparició de la causa o del motiu originari d'aquest període de suspensió contractual. Si no es realitza en aquest termini, s'entendrà decaiguda la reserva del lloc de treball i el treballador passarà a tenir la mateixa condició que l'excedent de caràcter voluntari, llevat que acredite el dret al naixement d'un nou període d'excedència forçosa.
  
b) L'excedència voluntària haurà de ser sol·licitada per escrit a l'empresa així que siga possible, i hi tindrà dret el treballador que tinga, com a mínim, un any d'antiguitat en l'empresa, per un termini no menor de dos anys ni major de cinc. Aquest dret sols podrà ser exercitat una altra vegada pel mateix treballador si han transcorregut quatre anys des de l'acabament de l'anterior excedència.
  
El treballador amb excedència voluntària conservarà el dret al reingrés en vacant d'igual o similar categoria que la seua que hi haguera o que es produïra en l'empresa, sempre que comunique per escrit a aquesta, amb una antelació mínima de trenta dies hàbils, que reingressa.
  
Article 19. Formació
  
Els treballadors tenen dret a veure facilitada la realització d'estudis per a l'obtenció de títols acadèmics o professionals, per a la realització de cursos de perfeccionament professional, i per a l'accés a cursos de renovació i capacitació professionals impartits per l'empresa o per ens relacionats amb ella.
  
Atesa la importància que té la formació de treballadors del sector, s'acorda, dins del pacte format entre govern, sindicats i patronal, que siga la comissió paritària del conveni la que programe i desenvolupe les accions formatives en l'empresa.
  
II. Matèries d'índole econòmica
  
Article 20. Retribucions
  
Les retribucions del personal afectat per aquest conveni es componen de salari bàsic i complements salarials i extrasalarials que es determinen tot seguit.
  
Article 21. Salari bàsic
  
El salari bàsic per a cada categoria professional i per a cada any de vigència del conveni serà l'establit en l'annex I.
  
Per a l'any 2000, serà el salari previst en les taules annexes.
  
Per a l'any 2001, el salari s'incrementarà d'acord amb l'IPC previst per a aquell any més un punt.
  
Com a clàusula de garantia social es convé la revisió del primer trimestre de cada any de tots els conceptes econòmics, tot això d'acord amb els criteris següents:
  
Any 2000: si l'IPC estatal acumulat en l'any 2000 supera el 2,5%, en l'excés de la citada xifra.
  
Any 2001: si l'IPC estatal acumulat en l'any 2000 supera l'IPC previst per a aquell any, en l'excés de la citada xifra.
  
La clàusula de garantia salarial establida s'aplicarà, si és el cas, sobre els conceptes econòmics i les quantitats establides en el conveni Col·lectiu de l'empresa vigent per a l'any 1999.
  
Article 22. Antiguitat
  
A l'efecte de l'antiguitat, es reconeixerà com a computable des del primer dia en què el treballador va començar a prestar serveis en l'empresa. El complement d'antiguitat es regirà per les normes següents:
  
1. Es pagarà el percentatge, no acumulable, d'acord amb l'escala següent:
  
- Als tres anys d'antiguitat es rebrà el 3% del salari bàsic.
  
- Als cinc anys d'antiguitat es rebrà el 5% del salari bàsic.
  
- Als deu anys d'antiguitat es rebrà el 10% del salari bàsic.
  
- Als quinze anys d'antiguitat es rebrà el 15% del salari bàsic.
  
- Als vint anys d'antiguitat es rebrà el 20% del salari bàsic.
  
- Als vint-i-cinc anys d'antiguitat es rebrà el 25% del salari bàsic.
  
2. El pagament d'aquestes quantitats es realitzarà amb el rebut de salari corresponent al me en què es complisca la mensualitat en qüestió.
  
3. Els treballadors que en el moment de l'entrada en vigor d'aquest conveni estiguen rebent en concepte de complement d'antiguitat quantitats superiors a les que resulten del que es pacta aquí, continuaran cobrant la diferència al seu favor com a complement personal no absorbible i consolidable, actualitzable en el mateix percentatge que ho faça el salari bàsic del treballador, i se'n portarà la resta al complement personal d'antiguitat definit en aquest conveni, el qual quedarà sotmés a allò que s'hi determina.
  
Article 23. Gratificacions extraordinàries
  
Els treballadors rebran dues gratificacions extraordinàries mensuals, les quals es pagaran a raó de 30 dies de salari bàsic i d'antiguitat. Aquestes pagues de meritació semestral es faran efectives els dies 30 i 15 dels mesos de juny i desembre, respectivament.
  
Article 24. Plus de manteniment de vestuari
  
El personal d'ORA (vigilant, inspector i tècnic de manteniment) afectat per aquest conveni rebrà durant 11 mensualitats un plus de manteniment de vestuari de naturalesa extrasalarial per a suplir les despeses ocasionades per la neteja i el manteniment de l'uniforme.
  
Per a l'any 2000: 3.575 pessetes/11 mesos
  
Per a l'any 2001: 3.700 pessetes/11 mesos
  
Article 25. Plus de transport
  
Els treballadors rebran en concepte de plus de transport, durant 11 mesos a l'any, la quantitat de:
  
Per a l'any 2000: 4.270 pessetes
  
Per a l'any 2001: 4.600 pessetes
  
Article 26. Menyscapte de diners
  
Al personal que preste serveis en la caixa o aquell a qui se li exigisca responsabilitat pel que fa a l'arqueig de la caixa, se li pagaran 11 mensualitats en concepte de menyscapte de diners, amb les quantitats següents:
  
Per a l'any 2000: 6.400 pessetes/11 mesos
  
Per a l'any 2001: 6.600 pessetes/11 mesos
  
Article 27. Plus per custòdia i manteniment de l'emissora portàtil
  
El personal que usa, custodia i alimenta les emissores rebrà durant 11 mensualitats un plus extrasalarial de la quantia següent:
  
Per a l'any 2000: 695 pessetes/11 mesos
  
Per a l'any 2001: 720 pessetes/11 mesos
  
Article 28. Plus de nocturnitat
  
S'estableix un plus de nocturnitat per a tot el personal que realitze la jornada entre les 22.00 hores i les 06.00 hores de l'endemà, que consisteix en un 25% del salari bàsic, pagat per dia efectivament treballat, o la part proporcional d'aquell depenent de les hores realitzades.
  
Article 29. Plus d'assistència
  
S'estableix un plus d'assistència per a tots els treballadors de la companyia la percepció del qual estarà condicionada a la realització efectiva de treball diària. Les quantitats diàries per aquest concepte seran:
  
Per a l'any 2000: 150 pessetes/dia
  
Per a l'any 2001: 175 pessetes/dia
  
Article 30. Hores extraordinàries
  
Cada hora extraordinària, en el cas de ser compensada econòmicament, es pagarà a 1.340 pessetes si s'opta per aquesta compensació econòmica.
  
III. Règim disciplinari
  
Article 31. Faltes i sancions
  
Els treballadors podran ser sancionats per la direcció de l'empresa en virtut dels incompliments laborals establits en aquest conveni o en una disposició legalment o reglamentàriament vigent, o en la resta de la normativa aplicable.
  
La valoració de les faltes i les corresponents sancions imposades per la direcció de l'empresa seran sempre revisables davant de la jurisdicció competent. La sanció de les faltes greus i molt greus requerirà la comunicació escrita al treballador, amb la data i els fets que la motiven.
  
No es podran imposar sancions que consistisquen en la reducció de la duració de les vacances o en una altra minoració dels drets al descans del treballador, o una multa d'haver.
  
Les faltes comeses pels treballadors al servei de les empreses del sector es classificaran depenent de la seua importància i, si és el cas, de la reincidència en lleus, greus i molt greus.
  
En tot cas, es considerarà falta l'incompliment de la Guia pràctica d'ensenyants d'agents d'ORA.
  
Article 32. Faltes lleus
  
Es consideraran faltes lleus:
  
a) Fins a tres faltes de puntualitat d'assistència al treball durant el període d'un mes, sense que hi haja falta justificada.
  
b) L'abandó del centre o del lloc de treball, sense causa o motiu justificat, ni que siga per breu temps, sempre que aquest abandó no siga perjudicial per al desenvolupament de l'activitat productiva de l'empresa o causa de danys o accidents als seus companys de treball, cas en què podrà ser considerada com a falta greu o molt greu.
  
c) La falta de comunicació, amb 48 hores com a mínim d'antelació, de qualsevol falta d'assistència al treball per causes justificades, llevat que siga acreditat correctament la impossibilitat de fer-ho.
  
d) No comunicar a l'empresa qualsevol variació de la seua situació que tinga incidència de caràcter laboral, com ara el canvi de residència habitual.
  
e) Xicotetes negligències en la conservació del material o en la neteja d'aquest.
  
f) La falta d'endreç o de neteja personal.
  
g) La falta d'atenció i de diligència amb el públic i l'apatia per a complir ordres dels seus superiors. Aquestes faltes podran tenir la consideració de greus si hi ha reincidència.
  
h) Endarrerir l'enviament dels parts d'alta, baixa o confirmació en el cas d'incapacitat temporal.
  
i) No avisar el cap immediat dels defectes del material o de la necessitat d'aquest per a la bona realització del treball.
  
j) Discutir sobre assumptes aliens al treball durant la jornada laboral. Si aquestes discussions produeixen greus escàndols o aldarulls, podran ser considerades com a greus o molt greus.
  
k) Reunir-se dos o més controladors/vigilants en hores de servei, llevat que siga requerida ajuda urgent o que tinguen permís del superior immediat.
  
l) Realitzar la incorporació al servei des d'un lloc distint a l'assignat.
  
m) L'incompliment de les normes en matèria de prevenció de riscos i salut laboral que no tinguen risc greu per al treballador ni per als seus companys o terceres persones.
  
n) La incorrecció amb el ciutadà i/o el company de treball.
  
o) L'ús indegut del vestuari sense perjudicar la imatge del servei.
  
p) Estacionar el vehicle propi a la zona blava regulada per ORA.
  
q) El vigilant, durant la jornada de treball, no haurà de recolzar-se o seure sobre les parets o els vehicles.
  
Article 33. Faltes greus
  
Es consideren faltes greus:
  
a) Més de tres faltes de puntualitat en un mes no justificades.
  
b) Faltar un o dos dies al treball durant un mes sense causa que ho justifique.
  
c) No prestar l'atenció deguda al treball encomanat.
  
d) La simulació de malaltia o accident.
  
e) La falta notòria de respecte i consideració al públic.
  
f) La desobediència als superiors en qualsevol matèria de treball. Si implica menyscapte manifest de la disciplina o se'n deriven perjudicis notoris per a l'empresa serà considerada com a molt greu
  
g) Simular la presència d'un altre treballador utilitzant la seua signatura, fitxa o targeta de control.
  
h) La negligència o la desídia en el treball que n'afecte la bona marxa.
  
i) Realitzar sense l'oportú permís treballs particulars durant la jornada laboral, i usar per a ús propi estris o materials de l'empresa sense l'oportuna autorització.
  
j) La reincidència en faltes lleus, llevat de les de puntualitat, encara que siguen de distinta naturalesa, dins d'un trimestre, quan hi haja hagut sancions.
  
k) La disminució voluntària en el rendiment en el treball.
  
l) El menyscapte o la violació del secret de reserva obligada si no es produeixen perjudicis a l'empresa.
  
m) Proporcionar informació falsa a la Direcció o als superiors en relació amb el servei o el treball, llevat de cas evident de mala fe, en què es considerarà falta molt greu.
  
n) Les negligències i les equivocacions que es repetisquen amb freqüència, o les que originen perjudicis a l'empresa, i també l'ocultació maliciosa d'aquests errors a la Direcció.
  
o) Ofendre de paraula o amb amenaça un company o un subordinat.
  
p) L'anul·lació de denúncies sense causa justificada evident.
  
q) La reiterada falta d'endreç i de neteja personal.
  
Article 34. Faltes molt greus
  
Es consideraran faltes molt greus:
  
a) Més de 10 faltes de puntualitat no justificades comeses en el període de 3 mesos, o de 20 en 6 mesos.
  
b) Faltar al treball més dos dies consecutius o quatre alterns al mes sense causa o motiu que ho justifique.
  
c) El frau, la deslleialtat o l'abús de confiança en el treball, la gestió o l'activitat encomanats; el furt i el robatori, tant als altres treballadors com a l'empresa o a qualsevol persona durant actes de servei.
  
d) Inutilitzar, destrossar o causar desperfectes en estris, màquines, aparells, instal·lacions, etc.
  
e) L'embriaguesa i/o la drogodependència durant la jornada laboral.
  
f) Revelar a persones estranyes a l'empresa les dades de reserva obligada, quan n'hi haja, i produir perjudici sensible a aquella.
  
g) Revelar plans d'organització del treball a persona o persones alienes a l'empresa, sostraure documents i formularis o copiar-los sense autorització de l'empresa.
  
h) L'abús d'autoritat.
  
i) L'abandó del lloc de treball sense justificació, especialment en els llocs de comandament o responsabilitat, o quan ocasione evident perjudici per a l'empresa o puga arribar a ser causa d'accident per al treballador, els seus companys o terceres persones.
  
j) La disminució continuada i voluntària del treball.
  
k) La desobediència contínua i persistent.
  
l) La reincidència en la falta greu, encara que siga de distinta naturalesa, dins del mateix semestre, sempre que haja sigut objecte de sanció.
  
m) La promulgació de notícies falses o tendencioses referides a la Direcció de l'empresa, que motiven el descontent. També s'incorrerà en aquesta falta quan aquestes notícies tendisquen a desprestigiar l'empresa al carrer amb la possibilitat de produir perjudicis evidents.
  
n) L'incompliment de les normes en matèria de prevenció de riscos laborals que impliquen riscos greus per al treballador, als seus companys o a terceres persones.
  
Article 35. Sancions. Aplicació
  
1. Les sancions que les empreses poden aplicar depenent de la gravetat i de les circumstàncies de les faltes comeses seran les següents:
  
A) Faltes lleus:
  
a) amonestació verbal
  
b) amonestació per escrit
  
B) Faltes greus:
  
Suspensió de treball i sou d'1 a 10 dies
  
C) Faltes molt greus:
  
a) Suspensió de treball i sou d'11 a 30 dies
  
b) Comiat
  
2. Per a l'aplicació i la graduació de les sancions que antecedeixen en el punt , s'hi tindrà en compte fonamentalment:
  
- El major o menor grau de responsabilitat de qui comet la falta.
  
- La repercussió del fet en la resta de treballadors i en l'empresa.
  
- Circumstàncies del cas.
  
- Antecedents de conducta del treballador.
  
- Grau d'intencionalitat i negligència.
  
Article 36. Prescripció
  
Les faltes lleus prescriuen als 10 dies, les greus al 20 dies i les molt greus al 60 dies comptadors a partir de la data en què l'empresa va tenir coneixement de la seua comissió i, en tot cas, als sis mesos d'haver-se comés. El temps es començarà a computar a partir del moment que l'empresa va tenir coneixement d'haver-se produït.
  
IV. Matèries d'índole assistencial
  
Article 37. Roba de treball
  
A cada treballador, quan cause altra en l'empresa, se li donaran dos equips de treball que constaran d'un vestit d'hivern i un altre d'estiu, depenent de l'estació, compost cadascun de les peces següents:
  
Personal ORA
  
Vestit d'hivern:
  
- dos pantalons o faldes
  
- dues camises de mànega llarga
  
- una caçadora o jaqueta
  
- un anorac o impermeable
  
- un parell de sabates
  
- una corbata
  
- una gorra de plat
  
- un jersei
  
- una ronyonera
  
Vestit d'estiu:
  
- dos pantalons d'estiu o faldes
  
- dues camises de mànega curta
  
- un parell de sabates
  
Anualment l'empresa es compromet a lliurar les peces de roba següents: una camisa de mànega llarga i una altra de curta, un pantaló d'estiu i un altre d'hivern, unes sabates d'estiu i unes altres d'hivern. La resta de peces es canviarà cada dos anys.
  
L'entrega del vestuari d'hivern es realitzarà el mes de setembre, i la del vestuari d'estiu el mes de maig.
  
Article 38. Reconeixement mèdic
  
L'empresa es compromet a contractar un servei mèdic per a la realització de reconeixements mèdics i ginecològics anuals.
  
Article 39. Complement en cas d'hospitalització i inici d'incapacitat temporal
  
Independentment de les prestacions de l'entitat gestora per incapacitat temporal per malaltia professional i accident laboral, l'empresa pagarà un complement que, sumant-lo a les prestacions legalment establides, garantisca completament el salari del treballador (salari bàsic, antiguitat, transport, vestuari i manteniment de ferramentes), excloent-ne els pagaments extraordinaris.
  
Article 40. Assegurança d'accident
  
Mort i incapacitat permanent absoluta derivada d'accident de treball o malaltia professional: 2.500.000 pessetes.
  
Assegurança col·lectiva de vida: 1.000.000 de pessetes.
  
Article 41. Responsabilitat civil i penal
  
Ateses les característiques i especials circumstàncies en què es realitza el treball, la Direcció de l'empresa proporcionarà l'assistència legal necessària si es produeix alguna de les circumstàncies següents:
  
- Reclamació judicial al treballador a conseqüència de la seua actuació professional.
  
- Reclamació judicial del treballador a terceres persones a conseqüència de la seua actuació professional.
  
V. Representació dels treballadors
  
Article 42. Garanties dels representants dels treballadors
  
- Els membres del comité d'empresa tindran els drets delimitats en l'article 68 de l'Estatut dels Treballadors i en la resta de la legislació vigent.
  
- Els membres del comité d'empresa disposaran d'un crèdit de 15 hores mensuals retribuïdes per a l'exercici de les seues funcions de representació. Aquest crèdit d'hores podrà ser acumulat per períodes trimestrals en un o diversos membres, mitjançant la cessió expressa i escrita, la qual s'haurà de donar a conéixer a l'empresa amb quatre dies hàbils d'antelació com a mínim.
  
VI. Grups i categories professionals
  
Article 43. Classificació professional
  
La classificació professional del personal consignada en aquest conveni col·lectiu és merament enunciativa, i no implica que s'hagen de tenir previstos tots els grups professionals i dins d'aquests les divisions orgàniques i funcionals, ni que s'hagen de tenir proveïdes aquestes si les necessitats i el volum de l'empresa no ho requereixen.
  
Article 44. Grups professionals
  
El personal inclòs en l'àmbit d'aplicació d'aquest conveni col·lectiu general s'estructura sobre la base dels grups professionals següents, d'acord amb les funcions primordials que realitzen:
  
a) Personal superior i tècnic
  
b) Personal administratiu i informàtic
  
c) Personal de control d'explotació i manteniment
  
d) Personal d'explotació
  
Article 45. Definició dels grups professionals
  
a) Personal superior i tècnic
  
El grup professional del personal superior i tècnic comprén qui estiga en possessió d'un títol superior i/o de grau mitjà, amb diplomatures de centres docents d'ensenyament laboral o professional homologats, o aquells que no tenint titulació acrediten preparació derivada de la pràctica continuada, han sigut contractats per a exercir funcions i responsabilitats per al funcionament i la gestió de la bona marxa de l'empresa en qualsevol de les àrees i dels camps d'actuació, independentment que puga tenir o no personal subordinat a càrrec seu.
  
Les categories enquadrades en aquest grup professional són:
  
A-1. Tècnic superior: és el personal que, estant en possessió d'un títol expedit per una escola tècnica superior o facultat universitària, exerceix dins de l'empresa, amb responsabilitat directa, les funcions pròpies de la seua professió, independentment que tinga o no personal subordinat i realitze o no, de manera habitual, funcions directives.
  
A-2. Tècnic mitjà: és el personal que, estant en possessió d'un títol expedit per escoles tècniques de grau mitjà, exerceix dins de l'empresa, amb responsabilitat directa, les funcions pròpies de la seua professió, independentment que tinga o no personal a càrrec seu i que exercesca o no funcions directives.
  
A-3. Diplomat: és el personal que, posseint un diploma expedit per centres docents oficialment reconeguts o homologats, que no requerisca les condicions exigibles, bé per les escoles tècniques o per les facultats universitàries, du a terme, dins de les empreses, funcions tècniques i específiques per a les quals ha sigut contractat en virtut del seu diploma, concórrega o no personal sota la seua dependència.
  
A-4. Tècnic no titulat: és el personal que du a terme, dins de les empreses, funcions tècniques i específiques per a les quals no ha sigut contractat en virtut d'una dilatada i demostrable experiència, concórrega o no personal sota la seua dependència.
  
Article 46. Grup professional administratiu i informàtic. Categories professionals
  
El subgrup professional d'administratiu comprén les persones que, sota les directrius de la direcció de l'empresa, i usant els mitjans operatius i informàtics que aquest li assigne, executen de manera habitual les funcions pròpies de la seua categoria en l'àmbit. Està compost per les categories següents:
  
I.B.1). Cap de serveis: és qui, sota les instruccions de la Direcció, du la responsabilitat de l'organització, la gestió i el funcionament dels diversos departaments o serveis en què s'estructura l'empresa i té a càrrec seu el personal requerit per aquests departaments o serveis i els dóna ordres.
  
I.B.2). Cap de secció: és qui, sota les ordres del cap de serveis, si n'hi ha, s'encarrega de l'organització, la gestió i la direcció d'una o diverses seccions que componen els departaments o serveis en què s'estructura l'empresa, coordinant el treball i el personal que en depèn.
  
I.B.3). Oficial administratiu: és el personal que té a càrrec seu i realitza amb adequada preparació professional, tasques administratives dels departaments, serveis o seccions de l'administració d'una empresa, les exerceix amb iniciativa i responsabilitat i pot tenir o no personal sota la seua supervisió.
  
I.B.4). Auxiliar administratiu: és el personal que realitza funcions administratives elementals o de poca complexitat i, en general, les funcions que fonamentalment són mecàniques i amb poc grau d'iniciativa. Ha de saber detectar i resoldre problemes operatius com ara errors d'operació o de màquina, a més de les funcions complementàries de maneig d'una central telefònica o fax.
  
II.B). El subgrup professional de personal d'Informàtica comprén les persones que executen de manera habitual les funcions pròpies de sistemes i d'organització.
  
II.B).1. Analista de procés de dades: és el personal que verifica anàlisis orgàniques d'operacions complexes per a obtenir-ne la solució mecanitzada pel que fa a cadenes d'operacions que cal seguir, documents que cal obtenir, disseny d'aquests, fitxers que cal tractar i definició del seu tractament i elaboració completa fins a l'acabament dels expedients tècnics d'aplicacions complexes.
  
II.B.2. Programador: és el personal que estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, completa expedients tècnics d'aquests i documenta el manual de consola.
  
II.B.3. Operador: és qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius tot definint-los com a errors d'operació o de màquina.
  
Article 47. Grup professional de Control d'Explotació
  
El grup professional de personal de Control de l'Explotació es compon per qui, amb els coneixements necessaris i sota les ordres i la supervisió del personal adscrit al grup professional A, té a les seues ordres el personal adscrit al grup professional D. Adopta mesures per al correcte ordenament i l'exercici dels serveis, determina i controla la correcció i la disciplina dels serveis i de les zones a càrrec seu, realitza treballs de la màxima confiança i discreció sota les ordres directes del personal adscrit als grups professionals A i B.
  
Article 48. Grup professional d'Explotació
  
D.1. Inspector: és el treballador que supervisa i dóna suport al treball dels controladors de la zona blava, per a determinar-ne la correcció en el treball i les normes indicades per l'empresa. Podrà realitzar treballs que requerisquen màxima confiança i discreció sota les ordres del seu cap immediat.
  
D.2. Controlador / vigilant: és el personal que habitualment realitza el seu treball al carrer, major de 18 anys, que té com a funcions bàsiques les de control dels vehicles estacionats a la Zona Blava (ORA), la verificació que el vehicle està o no en possessió del títol que habilita per a l'estacionament, i quan el tinga si compleix l'horari convingut per l'usuari i a la zona convenient. Quan escaiga, haurà de realitzar el corresponent avís de denúncia i informar els usuaris del compliment de l'ordenança municipal sobre això, sota les ordres del seu immediat superior. Han d'atendre el públic, donar-li les explicacions oportunes de la màquina expenedora i informar-lo de qualsevol dubte relacionat amb el servei.
  
D.3. Encarregat de grua: és el treballador que, estant en possessió del carnet de conduir que l'habilita per a això, ha de realitzar les seues funcions amb la diligència exigible per a la seguretat del vehicle que enganxa i transporta, i que s'ocupa que funcione correctament. També tindrà com a missió el maneig de la grua de transport, la càrrega i descàrrega de vehicles, i el manteniment i la neteja de la grua.
  
D.4. Peó, mosso, enganxador: és el personal que s'encarrega de l'enganxada i desenganxada dels vehicles a la grua i de treballs anàlegs sense especialització.
  
D.5. Netejadora: s'ocupen dels treballs de neteja de les instal·lacions dels centres de treball de l'empresa.
  
VII. Salut i prevenció de riscos laborals
  
Article 49. Salut i prevenció de riscos laborals
  
Els treballadors tenen dret a l'adaptació de la prestació dels seus serveis a les mesures i les normes que, amb caràcter obligatori, estableix la Llei 31/1995, de 8 de novembre, de Prevenció de Riscos Laborals, amb les modificacions introduïdes per la Llei 39/1999, i els diversos reglaments que la desenvolupen.
  
Com a consideracions de caràcter general sobre salut i prevenció de riscos laborals, s'estipula que:
  
- L'empresa realitzarà les accions i les mesures que siguen necessàries en matèria de seguretat i salut laboral per a aconseguir que les condicions de treball, si així ha de ser, representen el menor risc i no afecten negativament la salut dels treballadors.
  
- En tot cas, els plantejaments, les actuacions i les mesures que conjuntament empresa i treballadors posen en execució sense condicionar l'activitat, aniran encaminades a aconseguir una millora en la qualitat de vida dels treballadors afectats.
  
- Durant la vigència d'aquest conveni Col·lectiu, l'empresa elaborarà un pla d'avaluació general de riscos per a la seguretat i la salut dels seus treballadors, tot tenint en compte la naturalesa de l'activitat. Igualment, quan escaiga, es realitzarà una avaluació dels mitjans, dels llocs de treball i del condicionament del centre o establiment.
  
- Si hi ha algun lloc de treball que represente un risc per a la salut i la seguretat laboral dels treballadors, l'empresa, d'acord amb els dictàmens i els assessoraments dels serveis de Prevenció i, si és el cas, de la Inspecció de Treball, modificaran les instal·lacions, els mitjans o la dotació mateix del lloc de treball, de manera que es minimitze i s'evite tant com siga possible, el risc detectat.
  
- Qualsevol ampliació o modificació de les instal·lacions dels establiments, de la maquinària o la tecnologia aplicada als diversos llocs de treball comportarà necessàriament una avaluació dels riscos per a la salut i la seguretat laboral que poguera implicar, i la posada en coneixement, bé als representants dels treballadors o, si hi manca, als treballadors afectats.
  
- La representació legal dels treballadors en l'empresa tindrà informació permanent pel que fa a la posada en marxa de nova maquinària, la modificació d'instal·lacions, l'ampliació d'aquestes i de les mides, l'anàlisi i els reconeixements que s'efectuen en relació amb les condicions ambientals del centre de treball.
  
L'empresa proporcionarà al personal afectat per aquest conveni Col·lectiu una revisió mèdica anual realitzada per especialistes mèdics. S'hi prestarà especial atenció als reconeixements específics de la dona en cas de maternitat. Els resultats es comunicaran al treballador perquè en tinga coneixença.
  
En la protecció de la maternitat, hi valdrà el que disposa l'article 10 de la Llei 39/1999, de 5 de novembre, per a promoure la conciliació de la vida familiar i laboral de les persones treballadores.
  
Quant a determinats llocs de treball, hi seran d'aplicació les normes i les disposicions sobre ergonomia que té establides o que puga establir l'Institut Nacional de Seguretat i Higiene en el Treball. S'avaluarà de manera especial les activitats o els llocs de treball exposats a radiacions de pantalles de qualsevol tipus, a alta sonoritat, a limitacions d'aireig, etc.
  
Els treballadors afectats per aquest conveni Col·lectiu tenen dret a la informació i la formació sobre les condicions del seu treball, les característiques de la seua activitat i del seu centre de treball, la maquinària i la tecnologia utilitzada i la resta d'aspectes del procés laboral que, d'alguna manera, puguen representar risc per a la seua salut o seguretat personal en el treball.
  
En especial, l'empresa estarà obligada a formar específicament el treballador sobre els riscos que, si escau, puguen haver-hi en un determinat lloc de treball, i sobre l'ús dels mitjans i les conductes necessaris per a eliminar-los.
  
La participació dels treballadors es canalitzarà mitjançant els seus representants i la representació especialitzada que regula la Llei de Prevenció de Riscos i Salut Laboral. Els delegats de Prevenció seran designats pels representants del personal en nombre de dos i entre ells.
  
El temps utilitzat pels delegats de Prevenció per a la realització de les funcions previstes en la Llei serà considerat com a exercici de funcions de representació a l'efecte de la utilització del crèdit d'hores mensuals retribuïdes previst en l'article 68, apartat e), de l'Estatut dels Treballadors.
  
No obstant això, serà considerat en tot cas com a temps de treball efectiu, sense imputació al citat crèdit horari, el corresponent a les reunions del Comité de Seguretat i Salut, i a qualsevol altra convocada per l'empresari en matèria de prevenció de riscos.